Det er svenske Aftonbladet som idag skriver at Aleksandr Legkov etter all sannsynlighet har bestemt seg for å legge opp.
En russisk skileder sier til avisen at det er slutt, og at det blir ikke noe mer fra skistjernen. Den svenske avisen navngir ikke lederen, men den russiske landslagssjefen Markus Cramer går langt i å bekrefte at karrieren til Legkov er over.
– Det er vel ikke hundre prosent, men det går mot det ja. Trolig slutter han, men det viktigste for Aleksandr akkurat nå er å få beholde medaljene fra OL i Sotsji. Saken i Cas er det eneste som betyr noe nå, sier Cramer til avisen.
I ettertid hevder Cramer at han føler seg feilsitert av den svenske avisen, og benekter at Legkov har bestemt seg.
– Legkov venter på beslutningen fra Cas, og vil da bestemme seg for sin sportslige framtid, sier han til NRK.
Han forteller at Legkov er i Russland, men at han ikke trener så mye for tiden. Aftonbladet spør den tyske treneren om hva han synes om avslutningen på karrieren til Legkov, og får følgende svar:
– Jeg blir veldig lei meg. Aleksandr har vært en veldig suksessrik langrennsløper i mange år, og har vunnet mange konkurranser. At han avslutter karrieren sin på denne måten - det er veldig synd, sier Cramer til Aftonbladet.